Verden elsker vikinger, og nu skal de vestsjællandske vikinge-attraktioner markedsføres i hele verden.

Museum Vestsjælland, Nationalmuseet og vikingeborgen Trelleborg er blevet en del af et EU-støttet projekt, "Follow The Vikings", som sammen med 14 partnere fra 8 lande skal sætte vikinger på turistkortet for et samlet beløb på næsten 30 millioner kroner.

Ifølge marketingansvarlig på Nationalmuseet Søren Moesgaard Bjørnsen vil projektet skabe bedre markedsføring af de europæiske vikingeattraktioner og museer.

Vikinger med varer i lasten

- Vi skal samarbejde om fælles markedsføring af vikinger på EU-plan, og vi skal skabe nye produkter for bæredygtigt vikingeturisme, noget der også rummer store muligheder for dansk turisme, siger Søren Moesgaard Bjørnsen.

Leder af Museum Vestsjælland, Eskild Vagn Olsen, forventer også, at det europæiske samarbejde vil give turismen i Vestsjælland et løft. For vikingefortiden er noget, der fascinerer verden omkring os, siger han.

I virkeligheden var det også handelsrejsende, som opdyrkede et gigantisk handelsnet Eskil Vagn Olsen, Museum Vestsjælland

- Vi har meget fokus på, at de kommer ud og plyndrer og voldtager. Men i virkeligheden var det også handelsrejsende, som opdyrkede et gigantisk handelsnet, der spredte sig hele vejen til Mellemøsten, forklarer Eskil Vagn Olsen.

Eventyrlysten tiltrækker nutiden

Og netop det er forklaringen på nutidens intereresse for vikingetiden, mener han.

- Det er spændende med de her folk, som kommer fra små landsbyer rundt omkring og så drager afsted og udforsker verden. Og denne her eventyrlyst, tror jeg, er noget, som tiltaler, siger Eskil Vagn Olsen.